Fitness ja voimailu

Yhdysvaltalainen voimamies Rob Kearney oli erikoisvieraana Euroopan vahvin mies -kisassa.

Rob Kearney ZUMAWIRE/MVPHOTOS&INSTAGRAM-KUVAKAAPPAUS

Euroopan vahvin mies -kisat järjestettiin viikonloppuna Englannissa Leedsissä. Tittelin voitti kolmannen kerran perätysten islantilainen Hafþór Júlíus Björnsson.

Tapahtumassa nähtiin myös useita vierailevia tähtiä, kuten uransa lopettanut Eddie Hall, joka voitti maailman vahvin mies -kisan vuonna 2017. Lisäksi paikalla olivat yhdysvaltalaisjätit Larry ”Wheels” Williams ja Rob Kearney.

Voimamies Kearneyn erikoisalaa on tukinnosto, joka oli viikonlopun kisassa ensimmäisenä lajina. Yhdysvaltalainen oli kutsuttu tähdittämään avauslajia.

Kearney nosti suorille käsille 214-kiloisen tukin ja otti haltuunsa liikeen Yhdysvaltojen ennätyksen. Aiempi ennätys oli Robert Oberstin nimissä. Myös Oberst oli ilmoittautunut Leedsin-kisaan, muttei päässyt paikalle passiongelmien vuoksi.

Vaikka tukinnosto on Kearneyn erikoisalaa, ei yhdysvaltalainen ollut viikonloppuna liikkeen paras. 214 kiloa nostivat myös Puolan Mateusz Kieliszkowski ja Englannin Graham Hicks. Burkina Fason vahvin mies Iron Biby puolestaan punnersi suorille käsille 220 kiloa ja oli lajin ykkönen. Islantilainen Björnsson punnersi 203 kiloa.

Naimisiin maaliskuussa

Kearney tunnetaan paitsi huimista voimistaan myös siitä, että hän oli vuonna 2014 tiettävästi ensimmäinen avoimesti homoseksuaali voimamiesammattilainen.

Kearneyn nimimerkki Instagramissa on worlds_strongest_gay, eli maailman vahvin homo. Kearney jakoi kuvapalvelussa videon viikonlopun tukinnostosuorituksestaan.

Mikäli video ei näy alla, voit katsoa sen tästä.

Saatetekstissä Kearney piikitteli maanmiehelleen Oberstille.

– Tein sen, minkä vuoksi tulin tänne. Todistin, että olen Amerikan paras tukinnostaja. Rakastan sinua Robert Oberst, mutta ennätys on nyt minun, Kearney kirjoitti.

Kearneyllä on ollut menestyksekäs ja tunteikas alkuvuosi, sillä maaliskuussa mies voitti Australiassa Arnold Sports Festivalilla järjestetyn voimamieskisan. Kisan päättymisen jälkeen Kearney meni Australiassa naimisiin pitkäaikaisen poikaystävänsä kanssa.